ཆ་འཕྲིན་དུས་རབས་སུ་འབོད་པའི་དེང་གི་དུས་འདིར།འཕེལ་རྒྱས་ཀྱི་རྦ་རླབས་དགུང་དུ་འཕྱོ་ཞིང་།གསར་དར་གྱི་རིག་གནས་གསར་བ་དང་དངོས་པོ་གསར་བ་མང་པོ་ཞིག་གིས་ང་ཚོའི་འཚོ་བར་སྟབས་བདེ་གང་མང་ཞིག་གནང་ཡོད།སྤྱི་ཚོགས་འཕེལ་རྒྱས་དང་འཚོ་བ་སྟབས་བདེ་རུ་ཕྱིན་པ་དང་བསྟུན་ནས་ཆ་འཕྲིན་ལག་རྩལ་ནི་འཚོ་བའི་ཁྲོད་མེད་དུ་མི་རུང་བའི་གྲུབ་ཆ་གལ་ཆེན་ཞིག་ཏུ་ཆགས་ཡོད་ལ།ཆ་འཕྲིན་ལག་རྩལ་གྱིས་མི་རིགས་དང་རྒྱལ་ཁབ་གང་ཞིག་ཡིན་རུང་དེའི་སྲིད་འབྱོར་རིག་གསུམ་གྱི་ཐད་དུ་གཞན་ལས་ཁྱད་དུ་འཕགས་པའི་དགེ་མཚན་མི་དམན་པ་ཞིག་སྟེར་ཐུབ་ཀྱི་ཡོད་པ་རེད།ཆ་འཕྲིན་ལག་རྩལ་ལས་ཀྱང་ཡི་གེ་གཏག་པ་འདི་ནི་ཆ་འཕྲིན་གྱི་གྲུབ་ཆ་གལ་ཆེན་ཞིག་ཡིན་པར་མ་ཟད་ང་ཚོའི་བྱ་བའི་ལག་རོགས་བཟང་པོ་ཡིན།རང་རེའི་བོད་ཀྱི་ཡི་གེ་འདི་ཉིད་ཀྱང་དར་རྒྱས་ཆེ་བའི་རྒྱལ་ཁབ་གཞན་དང་མི་རིགས་གཞན་ནང་བཞིན་གློག་ཀླད་ནང་དུ་ནང་འཇུག་བྱས་ཤིང་།བཀོལ་སྤྱོད་ཀྱི་ཁྱབ་རྒྱ་ཡང་ཇེ་ཆེ་ནས་ཇེ་ཆེ་རུ་འགྲོ་བཞིན་ཡོད་པ་དེ་ནི་དགའ་འོས་པ་ཞིག་རེད།